钦定古今图书集成/方舆汇编/边裔典/第012卷 > 《东彝传序》
## 钦定古今图书集成/方舆汇编/边裔典/第012卷 > 《东彝传序》

《王制》云：“东方曰彝。”彝者，柢也，言仁而好生，万物柢地
而出，故天性柔顺，易以道御，至有君子不死之国焉。
彝有九种，曰畎彝、于彝、方彝、黄彝、白彝、赤彝、元彝、风
彝、阳彝，故孔子欲居九彝也。昔尧命羲仲宅嵎彝，曰
旸谷，盖日之所出也。夏后氏太康失德，彝人始畔。自
少康已后，世服王化，遂宾于王门，献其乐舞。桀为暴
“虐，诸彝内侵。殷汤革命，伐而定之。”至于仲丁，蓝彝作
寇，自是或服或畔，三百馀年。武乙衰敝，东彝寖盛，遂
分迁淮岱，渐居中土。及武王灭纣，肃慎来献石砮、楛
矢、管、蔡畔周，乃招诱彝狄，周公征之，遂定东彝。康王
之时，肃慎复至，后徐彝僭号，乃率九彝以伐宗周。西
至河上，穆王畏其方炽，乃分东方诸侯，命徐偃王主
之。偃王处潢池东，地方五百里，行仁义，陆地而朝者
三十有六国。穆王后得骥𫘧之乘，乃使造父御以告
楚，令伐徐，一日而至，于是楚文王大举兵而灭之。偃
王仁而无权，不忍斗其人，故致于败，乃北走彭城武
原县东山下，百姓随之者以万数，因名其山为“徐山。”
厉王无道，淮彝入寇，“王命虢仲征之，不克。宣王复命
召公伐而平之。”及幽王淫乱，四彝交侵。至齐桓修霸，
攘而郤焉。及楚灵会申，亦来豫盟。后越迁琅邪，与共
征战，遂陵暴诸夏，侵灭小邦。秦并六国，其淮泗彝皆
散为民户。陈涉起兵，天下崩溃，燕人卫满避地朝鲜，
因王其国。百有馀岁，武帝灭之，于是东彝始通上京。
王莽篡位，貊人寇边。建武之初，复来朝贡。时辽东太
守祭肜，威詟北方，声行海表，于是濊、貊、倭韩，万里朝
献。故章和已后，使聘流通。逮永初多难，始入寇钞。桓、
灵失政，渐滋蔓焉。自中兴之后，四彝来宾，虽时有乖
畔，而使驿不绝，国俗风土，可得略记。东彝率皆土著，
喜饮酒歌舞，或冠弁衣锦，器用俎豆，所谓“中国失礼，
求之四彝”者也。凡蛮彝、戎、狄总名。四彝者，犹公、侯、伯、
子、男皆号诸侯云。